L-Estratt segwenti hu mehud kelma b'kelma mill-Kapitlu 9 tal-Manifest Elettorali ta' Alternattiva Demokratika Id-drittijiet ta' persuni b'diżabilità huma drittijiet umani bażiċi. AD jemmen li persuni b'diżabilità għandhom id-dritt ghall-edukazzjoni inklussiva fl-iskejjel mainstream, għall-inklużjoni soċjali, impjieg, ħajja indipendenti u parteċipazzjoni fil-komunità. Persuni b'diżabilità għandu jkollhom aċċess sħiħ għall-isferi soċjali, ekonomiċi u kulturali tal-ħajja ta' kuljum. Persuni b'diżabilità m'għandhomx jitqiesu bħala grupp omoġenju. Hemm diversi gradi u tipi ta' diżabilità, minn dik fiżika sa dik intellettwali – u dawn l-identitajiet jitħalltu ma' identitajiet oħra li kull individwu għandu – bħall-ġeneru, il-klassi, is-sesswalità, l-età, l-etniċità u t-twemmin reliġjuż. Ebda persuna m'għandha tkun imċaħħda mill-opportunitajiet li toffri s-soċjetà minħabba l-kundizzjoni fiżika, sensorjali jew intellettwali tagħha. Għalhekk is-soċjetà m'għandhiex tħares lejn persuni b'diżabilità bħallikieku kienu xi kategorija speċjali li jiddependu fuq il-karità ta' ħaddieħor. Alternattiva Demokratika tappoġġja l-prinċipji tal-liġi dwar l-opportunitajiet indaqs f'setturi varji, u tisħaq li dawn jiġu infurzati permezz ta' multi u penali aktar ħorox għal min imur kontra dawn il-prinċipji.
Snippets from AD's electoral manifesto: (20) Disability